Uppbygging og þétting byggðar í Vatnsmýri er ein stærsta loftslagsaðgerð sem hægt er að ráðast í hér á landi, segir Guðmundur Kristján Jónsson borgarskipulagsfræðingur. Óvissa er um framtíð flugvallarins og áform um uppbyggingu nýs flugvallar í Hvassahrauni eru í uppnámi. Gert er ráð fyrir að allt að 25 þúsund manns geti búið í Vatnsmýri ef flugvöllurinn fer, og Guðmundur segir mikilvægt að taka ákvörðun um framtíð flugvallarins sem fyrst.
Vissulega er sjónarmið að við þurfum að hafa varaflugvöll á suðvesturhorninu en það er að mínu mati úrlausnarefni sem getur ekki verið svo flókið að leysa. Ekki síst í því samhengi að við vitum, og allir sem vilja skoða málið út frá til dæmis loftslagssjónarmiðum sem eru okkar stærstu viðfangsefni í dag, það er varla til stærra umhverfismál eða ein aðgerð sem hægt væri að fara í á Íslandi heldur en að byggja upp þétta, vandaða byggð í Vatnsmýri þar sem tugþúsundir gætu nýtt sér aðra fararmáta heldur en til dæmis einkabílinn til að komast í skóla, í vinnu eða til frístunda, ég held að það sé ekki til stærra umhverfismál sem hægt væri að fara í á einu bretti heldur en að ráðast í uppbyggingu í Vatnsmýri.
Allt að 25 þúsund manns gætu búið í Vatnsmýri ef flugvöllurinn færi. Borgarskipulagsfræðingur segir uppbyggingu þar einu stærstu loftslagsaðgerðina sem hægt sé að ráðast í hér á landi. 